Polisieman tronk toe ná hy omkoopgeld vra | Maroela Media
'n Polisiesersant van Limpopo is tot vier jaar tronkstraf gevonnis vir korrupsie nadat hy omkoopgeld geëis het om 'n ondersoek te laat ontspoor.
Volgens kapt. Matimba Maluleke, woordvoerder van die Valke, is Mahlora Harry Nchabeleng (37) in die Tzaneen-landdroshof tot vier jaar tronkstraf gevonnis.
Nchabeleng, wat aan die Mankweng-polisiestasie verbonde was, is in Oktober 2016 aangesê om moontlike bedrog te ondersoek. Hy het 'n verdagte opgespoor maar in plaas daarvan om 'n inhegtenisneming te doen, het Nchabeleng R3 000 van die verdagte geëis om die ondersoek te laat ontspoor.
Die voorval het onder die Valke se aandag gekom en Nchabeleng is in Julie 2018 by sy werkplek in hegtenis geneem. Hy is vroeër tot en met sy skuldigbevinding op borgtog van R1 000 vrygelaat.
Genl. Thobeka Jozi, hoof van die Valke in Limpopo, het die vonnis verwelkom en die hoop uitgespreek dat dit as 'n waarskuwing sal dien vir ander polisiebeamptes wat by korrupte aktiwiteite betrokke is.
Dìt is nie net groot nuus, maar Ýslike nuus!
Vir R 3000.00!!!!
Welkom in afrika dit is mos normaal gaan in howe ook so. Die land se regstelsel is n grap die wet is daar om die skelms te beskerm kyk maar na die ANC hulle plunder miljarde maar niemand gaan tronk toe nie